
Әхмәд Мөхәммәд Али әл Мәдәнигә Рөстәм Миңнеханов Җиддә икътисадый форумында катнаша алу мөмкинлеге өчен рәхмәт белдерде. "Әлеге визит – безнең өчен изге җирләрне күрү мөмкинлеге, форум кысаларында эшли алу, яңа танышлар таба алу, безнең мөмкинлекләр һәм планнар турында сөйли алу ул", - дип әйтте ТР Президенты.

"Безгә Ислам үсеш банкы белән мөнәсәбәтләребез бик кадерле, шул исәптән, безнең беренче Президент Минтимер Шәймиев эшләгән дәвердә урнашкан мөнәсәбәтләребез дә, - дип әйтте Р.Миңнеханов ИҮБ башлыгына. – Аңардан сезгә сәләм җиткерәсем килә һәм сезне киләчәктә янә Татарстанда күрербез, сезгә безнең республикадагы һәм илдәге үзгәрешләрне күрсәтербез дип өметләнәм".


Әхмәд Мөхәммәд Али әл Мәдәнигә үз чиратында Татарстан делегациясе әгъзаларын Җиддәдә хуплап каршы алды. Ул Рөстәм Миңнехановка Татарстанның беренче Президенты Минтимер Шәймиевка сәләм сүзләрен җиткерергә кушты.


"Азык- төлек мәсьәләсе, чыннан да, елдан-ел кискенләшә барачак һәм Татарстанның экспортка азык-төлек җитештерерлек мөмкинлекләре бар, - дип җавап бирде Рөстәм Миңнеханов. – Безнең җирләребез, су ресурсларыбыз күп, әмма старт инвестицияләре кирәк. Шуңа күрә, минемчә, Согуд Гәрабстаныннан булган эшкуарлар безнең авыл хуҗалыгына килсәләр, дөрес булыр иде. Моның өчен бернинди каршылыклар да юк, ил җитәкчелеге төрле юллар белән чит ил инвестицияләрен хуплый. Ә Ислам үсеш банкы шушы проектларны финанслауда катнаша алыр иде".


"Ислам финанс системасы куәте һәм нәтиҗәлелеге үзен кризис чорында бик ачык күрсәтте. Һәм минем уйлавымча, шушы инструментларны куллану Россия өчен дә әһәмиятле булырга мөмкин, - диде Рөстәм Миңнеханов. – Сезгә Центробанк җитәкчелеге белән очрашырга кирәк, безнең илебездә Ислам финанс инструментларын үстерү өчен нәрсәләр эшләргә кирәклеге турында фикер алышу мәгъкуль".

Очрашу азагында Татарстан Республикасы Президенты Әхмәд Мөхәммәд Али әл Мәдәнине республикага чакырды. "Без Сезнең Татарстанга, Россиягә визитыгызны әзерли башлыйбыз. Һәм мин ышанам ки, без Сезне үз Ватаныбызда сәламләрбез", - дип мөрәҗәгать итте Рөстәм Миңнеханов Ислам үсеше банкы башлыгына.
Ислам үсеш банкы башлыгы: “Татарстан Согуд Гарәбстанына азык-төлек китереп тора ала”